Følgende artikel indsættes:

»Artikel 17a

Vigtigste AVS-bananleverandørlande

1. Ledsageforanstaltningerne for bananer skal komme de AVS-bananleverandørlande, der er anført i bilag IIIa til gode. EU-bistanden til disse lande sigter mod at støtte deres tilpasningsproces efter liberaliseringen af EU-bananmarkedet inden for rammerne af WTO. EU-bistanden anvendes især til at bekæmpe fattigdom ved at forbedre levestandarden og -vilkårerne for de berørte landbrugere og personer, i givet fald små bedrifter, herunder gennem at sikre overholdelse af arbejds- og sikkerhedsstandarder samt overholdelse af miljøstandarder, herunder anvendelsen af og eksponeringen for pesticider. EU-bistanden skal tage hensyn til landenes politikker og tilpasningsstrategier og samtidig tage hensyn til deres regionale miljø (hvad angår afstand til regionerne i Unionens yderste periferi og de oversøiske lande og territorier) og særlig rettes mod følgende samarbejdsområder:

a) fremme konkurrenceevnen i bananeksportsektoren, hvor dette er bæredygtigt, under hensyntagen til situationen for de forskellige interessenter i kæden

b) fremme den økonomiske diversificering i områder, der er afhængige af bananproduktion , hvor dette er en bæredygtig strategi

c) håndtere vidererækkende konsekvenser af tilpasningsprocessen med mulig tilknytning til, men ikke begrænset til beskæftigelse og sociale serviceydelser, arealanvendelse og miljøgenopretning og makroøkonomisk stabilitet.

2. Kommissionen fastsætter inden for det beløbsloft, der er angivet i bilag IV maksimumsbeløbet, som er til rådighed for hvert støtteberettiget AVS-bananleverandørland, der er omhandlet i stk. 1, på grundlag af følgende objektive og vægtede indikatorer :

a) først og fremmest bananhandelen i Unionen

b) dernæst bananeksportens betydning for økonomien i den pågældende AVS-stat og landets udviklingsniveau.

Fordelingskriterierne vil blive fastsat ud fra repræsentative data fra før 2010 og omfattende en periode, der ikke overstiger fem år, og på grundlag af en undersøgelse fra Kommissionen, der evaluerer konsekvenserne for AVS-staterne af den aftale, der blev indgået inden for rammerne af WTO, samt af de bilaterale eller regionale aftaler, der er indgået eller ved at blive indgået mellem Unionen og visse lande i Latin- og Centralamerika, som er de vigtigste bananeksporterende lande .

3. Kommissionen vedtager i analogi med artikel 19 flerårige støttestrategier i overensstemmelse med artikel 21. Den drager omsorg for, at sådanne strategier supplerer de geografiske strategidokumenter for de pågældende lande, og sikrer ledsageforanstaltningernes midlertidige karakter.

De flerårige støttestrategier for ledsageforanstaltninger vedrørende bananer skal omfatte:

a) en opdateret miljøprofil, der tager behørigt hensyn til landets banansektor og bl.a. fokuserer på pesticider

b) oplysninger om resultater fra tidligere bananstøtteprogrammer

c) indikatorer til evaluering af fremskridt hvad angår udbetalingsbetingelserne, i tilfælde hvor budgetstøtte vælges som bistandsform

d) de forventede resultater af støtten

e) en tidsplan for støtteaktiviteterne og de forventede udgifter for hvert enkelt modtagerland

f) måden, hvorpå fremskridt med hensyn til overholdelsen af ILO's internationalt anerkendte centrale arbejdsstandarder og af relevante konventioner vedrørende sikkerhed og sundhed på arbejdspladsen samt relevante internationalt anerkendte centrale miljøstandarder skal opnås og overvåges.

18 måneder inden programmets ophør foretages der en evaluering af programmet og af landenes fremskridt, der indeholder anbefalinger af eventuelle handlinger, der skal fastlægges, og arten af disse. «